নিখোঁজ ছাত্রীর বস্তাবন্দি মৃতদেহ উদ্ধার! চাঞ্চল্য বীরভূমে

ওয়েব ডেস্ক : হাড়হিম করা ঘটনা বীরভূমে (Birbhum) রামপুরহাট (Rampurhat) এলাকায়। ২০ দিন পর উদ্ধার হল নিখোঁজ ছাত্রীর বস্তাবন্দি মৃতদেহ। সূত্রের খবর, দেহ টুকরো টুকরো করে তার পর বস্তাবন্দি করা হয়েছিল। ঘটনায় স্কুলের এক শিক্ষককে গ্রেফতার করেছে পুলিশ। পুলিশের প্রাথমিক অনুমান ধর্ষণ করে খুন করা হয়েছে ওই ছাত্রীকে। এই ঘটনায় চাঞ্চল্য ছড়িয়েছে গোটা এলাকায়। এই ঘটনা নিয়ে ক্ষোভ ফুঁসছেন সাধারণ মানুষ।

পুলিশ সূত্রে খবর, রামপুরহাট (RampurHat) এলাকার বাসিন্দা ছিল ওই ছাত্রী। গত ২৮ অগাস্ট থেকে নিখোঁজ ছিল সে। জানা গিয়েছে, বছর ১৩-এর ওই ছাত্রী টিউশন পড়তে যাওয়ার পর থেকেই নিখোঁজ ছিল। পরিবারের তরফে এ নিয়ে পুলিশে অভিযোগও দায়ের করা হয়েছিল। তবে শেষ পর্যন্ত ওই ছাত্রীর মৃত দেহ উদ্ধার করল পুলিশ।

আরও খবর : দ্বিতীয় দফায় ‘বাংলার বাড়ি’ দেওয়া নিয়ে আরও কড়াকড়ি রাজ্যের

সূত্রের খবর, বুধবার রামপুরহাট (Rampurhat) থানার বনহাট গ্রাম পঞ্চায়েতের কুল্লাকাটা গ্রামের জঙ্গল থেকে ওই ছাত্রীর দেহ উদ্ধার করে পুলিশ। একটি বস্তার মধ্যে ওই ছাত্রীর দেহ ছিল। ঘটনাটি প্রথমে নজরে আসে স্থানীয়দের। এর পর তারা খবর দেয় পুলিশে। এর পর তদন্তকারীরা ঘটনাস্থলে এসে ওই ছাত্রীর মৃত দেহ উদ্ধার করে। বস্তার মধ্যে অনেকদিন ধরে থাকায় ওই ছাত্রীর দেহে পচন ধরেছিল বলে খবর। পুলিশের প্রাথমিক অনুমান ওই ছাত্রীকে ধর্ষণ করে খুন করা হয়েছে।

এই ঘটনা সামনে আসার পর তদন্ত শুরু করে পুলিশ। ঘটনায় রামপুরহাট শ্যামপাহারি শ্রী রামকৃষ্ণ বিদ্যাপীঠের এক শিক্ষককে গ্রেফতার (Arrest) করেছে পুলিশ। ওই শিক্ষকের নাম মনোজ পাল। জানা গিয়েছে, অভিযুক্ত শিক্ষকের কাছে টিউশন পড়তে যেত ওই ছাত্রী। মৃতার পরিবারের তরফে দাবি করা হয়েছে, তাদের মেয়ের উপর ওই শিক্ষকের ‘কুনজর’ ছিল। জানা যাচ্ছে, ইতিমধ্যে ওই শিক্ষককে নিজেদের হেফাজতে নিয়ে জেরা শুরু করেছে পুলিশ।